सहेलियों के साथ मैंने शहर का अनुसंधान अपनी तरह से किया था। स्कूल से छुट्टी पाकर मैं अपनी टोली के साथ फक्के मारती घूमती। कभी हम माडल होटल जाकर फूल तोड़ कर लाते, कभी चैपेल के पीछे पड़े रंगीन कागज बटोरते; कभी जंगल जलेबा तोड़ने, सड़क किनारे के पेड़ों पर पत्थर चलाते; कभी डनलप टायर के दफ्तर जाकर डनलप का कैलेण्डर मांग लाते। नागपुर में भयंकर गर्मी पड़ती। धूप इतनी चटख कि परिन्दे भी उड़ना बंद कर दें। दोपहर में बाहर निकलने की सख्त मनाही थी पर मां की आंख लगते ही मेरे हौसले बुलंद हो जाते। मेरी आवारगी की साथिनें थीं सरोजनी नायडू, आशा सिंह, सम्मन और गुरजीत। मन लगाने के अड्डों की हमारी जानकारी विचित्रा थी। कई बार हम चारों, दो आने घंटे पर किराये की साइकिल लेकर साइकिल चलाने का अभ्यास करतीं। प्राय: मैं साइकिल से गिर पड़ती। मेरे घुटने अकसर फूटे रहते। फ्राक भी इतनी लम्बी नहीं होती कि चोट छुप जाए। घर पर ममी रुई में टिंचर आयोडिन लेकर तैयार बैठी होतीं। तब भाषण और थप्पड़ और टिंचर एक साथ मिलते।